М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА 2020 ГОДИНА**

**Преглед на икономическата среда**

Реалният БВП на страната се понижи с 3,9 % на годишна база за периода януари-септември 2020 г. Спадът бе движен основно от намаление на износа на стоки и услуги с 12 % поради намаленото търсене на стоки сред основни търговски партньори и ограничения износ на транспортни и туристически услуги. Повишената несигурност доведе до слаба частна инвестиционна активност и спад на инвестициите в основен капитал от 7,7 %. При потреблението бе регистриран растеж от 2,7 %. Той бе движен както от публичното потребление, така и от потребителските разходи на домакинствата, при които бе отчетено възстановяване през трето тримесечие. За четвърто тримесечие данните от бизнес анкетите показват влошаване на очакванията в услугите и търговията на дребно, но промишлеността изглежда не е засегната в толкова голяма степен както през пролетта от наложените нови ограничителни мерки срещу COVID-19. За октомври-ноември промишленото производство в страната спадна с 4,8 %, което е съизмеримо със спада, отчетен през трето тримесечие.

През единадесетте месеца на 2020 г. външната позиция на страната остана стабилна с нетни входящи потоци по текущата, капиталовата и финансовата сметка на платежния баланс[[1]](#footnote-2) и устойчиво ниво на външна задлъжнялост. Същевременно разпространението на коронавирусната пандемия и свързаните с нея ограничителни мерки доведоха до значителни промени в някои от подстатиите. Излишъкът по текущата сметка, в размер на 373,4 млн. евро или 0,6 % от прогнозния БВП, се понижи съществено спрямо година по-рано, като основен принос имаше влошаването на баланса на услугите. Приходите от пътувания на чужденци в страната се свиха с 63 % в периода януари-ноември, а тези от предоставени към нерезиденти транспортни услуги – с 31,1 %. В резултат излишъкът по услугите намаля наполовина спрямо същия период на 2019 г. Понижение от над 70 % бе отчетено и при паричните преводи от нерезиденти. Във външната търговия със стоки също бяха отчетени номинални спадове. Изменението на износа (-7,7 %) обаче бе по-умерено в сравнение с понижението на вноса (10 %), което доведе до подобряване на търговския баланс с 1,4 пр.п. до дефицит от 2,4 % от прогнозния БВП. Привлечените преки чуждестранни инвестиции бяха в размер на 1 млрд. евро или 1,7 % от прогнозния БВП. Към края на ноември външният дълг на страната бе 61,5 % от БВП.

През деветте месеца на 2020 г. броят на заетите (ЕСС 2010) намаля с 2,4 % на годишна база и средномесечната им стойност за периода бе 3499,6 хил. д. (3587,3 хил. д. за същия период на 2019 г.). Тази динамика на заетостта се дължеше изключително на предприетите мерки за ограничаване на разпространението на COVID-19, като най-силен спад в броя на заетите се наблюдаваше през второто тримесечие на 2020 г., когато те намаляха с 3,3 % на годишна база, а броят на регистрираните безработни регистрира своя годишен максимум в средата на май. Най-голям спад на заетостта бе наблюдаван в секторите *търговия, ремонт на автомобили и мотоциклети; транспорт, складиране и пощи; хотелиерство и ресторантьорство*.

Основните показатели на пазара на труда също се характеризираха с влошаване особено през периода април-май. През второто тримесечие на 2020 г. коефициентът на икономическа активност на населението (15-64 г.) отчете намаление от 1,1 пр.п. до 71,7 %, а коефициентът на заетост на населението в същата възрастова група се понижи с 3,3 пр.п. до 67,4 %. Коефициентът на безработица възлезе на 6,0 % за същия период. През следващите месеци обаче, както поради прекратяването на извънредното положение в страната, така и поради сезонни фактори безработицата постепенно започна да намалява, а броят на работните места започна постепенно да се възстановява. Въпреки това, на годишна база показателите на пазара на труда остават влошени. За третото тримесечие на 2020 г. коефициентът на икономическа активност на населението (15-64 г.) отчете стойност от 77,8 % (-0.9 пр.п. на год. база), а коефициентът на заетост на населението в същата възрастова група бе 69,6 % (-1,8 пр.п.). Коефициентът на безработица възлезе на 4,9 % за същия период. Данните от Агенция по заетостта показват, че броят на регистрираните безработни следва почти непрекъсната тенденция на намаление до края на календарната година, като не бе наблюдавано традиционното сезонно увеличение.

Значение за поддържане на безработицата на относителни ниски равнища (по-ниски от средните за ЕС 27) през периода на извънредно положение имаше програмата за запазване на заетостта (програма 60/40). По предварителни данни през периода март-декември в тази програма са били включени около 250 хил. работни места.

През първите девет месеца на 2020 г. номиналният растеж на средната работна заплата се забави до 8,4 % спрямо 12 % през същия период на 2019 г. В реално изражение показателят също отчете по-нисък темп от 6,8 % спрямо 9,3 % година по-рано. Наблюдаваното развитие отразяваше ефекта от въведените противоепидемични мерки от средата на месец март, което доведе до намаление на доходите от труд в най-силно засегнатите дейности (*хотелиерство и ресторантьорство, култура, спорт и развлечения, и транспорт*) през второто тримесечие на годината и значително ограничаване на динамиката на показателя общо в икономиката (6,1 %). Водещ принос имаше частния сектор на икономиката, където темпът на изменение на заплатите се забави до 7,8 % през деветмесечието, докато отчетената стойност в обществения сектор беше висока (10 %). През разглеждания период производителността на труда също беше повлияна в низходяща посока. Реалният растеж на показателя премина на отрицателна територия през второто и третото тримесечие, като средно за периода януари-септември 2020 г. отчете спад от 1,2 % на годишна база. Динамиката на доходите и производителността на труда доведоха до нарастването на номиналните разходи за труд на единица продукция до 6,8 %.

В края на годината инфлацията продължи да се забавя до 0 % спрямо декември 2019 г., а средногодишната ѝ стойност бе 1,2 %. По основни компоненти, най-голям отрицателен принос имаха енергийните стоки, чието поевтиняване от 8,2 % бе обусловено най-вече от по-ниските цени на петрола на международните пазари. Най-съществен положителен принос имаше поскъпването на услугите с 2,1 % и преработените храни с 3,4 %. Базисната инфлация продължи да се забавя, като се понижи с 0,1 пр.п. до 1,4 % на годишна база през декември.

Брутните международни валутни резерви на страната продължиха да осигуряват стабилното функциониране на Паричния съвет, като пазарната им стойност към края на 2020 г. възлезе на 30,8 млрд. евро.

Търсенето на заемни средства в икономиката се сви в отговор на влошената макроикономическа среда. Кредитът за частния сектор започна последователно да забавя темпа си на растеж след въвеждането на ограничителните мерки през март. Низходящата тенденция не доведе до реализирането на спад на годишна база, а в края на 2020 г. частният кредит отбеляза нарастване с 4,4 % спрямо края на 2019 г. За положителното развитие на кредитирането допринесоха и двете антикризисни програми на правителството за кредитиране при облекчени условия на физически лица и фирми, гарантирани от ББР. Кредитите на нефинансовите предприятия имаха по-рязко забавяне през април след значително понижение на задълженията по овърдрафт. През последното тримесечие овърдрафт кредитите започнаха да нарастват отново и това допринесе за стабилизиране и дори леко възстановяване на кредитите за нефинансови предприятия в края на годината. В края на декември те нараснаха на годишна база с 3 % при 5,9 % в края на предходната година.

Темпът на нарастване на кредитите за домакинства също се понижи до 6,6 % в края на декември при 9,5 % година по-рано, като потребителските кредити бяха засегнати в по-голяма степен. Годишният им темп на растеж в края на 2020 г. се забави до 5,5 % от 10,8 % през декември 2019г. За постигнатия положителен ръст общо с около 110 млн. лв. допринесе програмата за безлихвено кредитиране на физически лица. Жилищните кредити реагираха по-бавно и в по-малка степен на извънредната ситуация, като запазиха двуцифрен годишен темп на нарастване от 11,6 %.

**Фискални развития през 2020 г**.

Изпълнението на бюджета премина през няколко ясно изразени периода – период до обявяването на извънредно положение на територията на цялата страна на 13 март, период на строги карантинни мерки след въвеждането на извънредното положение последван от период на постепенно възстановяване на икономическата активност след премахването на част от наложените ограничения и ново затягане на ограниченията в последния месец на годината. Внезапният шок от пандемията и влошената външна и вътрешна среда, в условията на които протече фискалната година, наложиха на два пъти да бъде променяна бюджетната рамка по приходите и разходите. Фискалната цел за годината бе променена от балансирано бюджетно салдо по КФП (одобрена с разчетите на ЗДБРБ за 2020 г., в края на 2019 г.), на дефицит в размер на 4,4 на сто от прогнозния БВП (одобрена заедно с Актуализираната средносрочна бюджетна прогноза за периода 2021-2023 г. в началото на декември 2020 г.).

Първите два месеца на годината се характеризираха със запазване на положителните тенденции в приходите от предходните няколко години. Параметрите по изпълнението на приходите отчетоха значително подобрение спрямо същия период на предходната година, като постъпленията при повечето от основните данъци и осигурителни вноски отчетоха номинален растеж и параметрите по тяхното изпълнение съответстваха на заложеното с първоначалните годишни разчети за 2020 г. от есента на 2019 г. През месец февруари нивото на безработица все още бе сред най-ниските регистрирани стойности за страната, а подобрение се отчете и при редица важни макроикономически индикатори. Положителното развитие на параметрите по изпълнението на приходите позволи през първите два месеца на годината да бъде формирано значително по размер текущо превишение на приходите над разходите по КФП в размер на близо 1,5 млрд. лв. към края на февруари 2020 г.

Безпрецедентната ситуация в началото на 2020 г. на разпространението на COVID-19 в Европа и света доведоха до внезапен и непредвиден шок, проявяващ се както в сферите, ангажирани пряко със здравните аспекти на пандемията, така и върху икономиката, финансовия сектор, социалните системи и другите области от социално-икономическия живот в България. На прага на това внезапно забавяне на икономиката, България разполагаше с необходимото фискално пространство за реакция. Текущите параметри по отношение на бюджетното изпълнение към края на първото тримесечие бяха положителни и показваха излишък от около 1,3 милиарда лева към края на март. Фискалният резерв към края на март бе в размер на 10,3 милиарда лева. Тези буфери позволиха да бъде ограничен в краткосрочен план фискалния шок от кризата с COVID-19 и осигуриха гъвкавост при очакваното забавяне на приходите.

Променените макроикономически перспективи по отношение на външната и вътрешната среда, влошените прогнози по приходите и необходимостта от осигуряване на допълнителни разходи в изпълнение на Закона за мерките и действията по време на действието на извънредното положение, обявено с решение на Народното събрание от 13 март 2020 г., очертаха необходимостта от незабавно актуализиране на фискалната рамка за годината. На 30 март правителството одобри и представи в парламента предложение за изменение на ЗДБРБ за 2020 г. Изменението предвиждаше влошаване на приходите поради внезапно влошаване на макроикономическия сценарий и допълнителни разходи за най-спешните и неотложни мерки за борба и контрол на пандемията COVID-19 в България. Прогнозите очертаха неизпълнение на приходите в годишен план, като най-засегнати бяха основните данъци - ДДС, акцизи, корпоративни данъци, социалноосигурителни вноски и др. Очакваното неизпълнение на разчетите в приходите бе в размер на около 2,4 млрд. лева.

От разходната страна беше включен допълнителен ресурс по бюджета на Фонд „Безработица“ на ДОО за обезпечаване на мярката 60/40 за подпомагане на работната сила и бизнеса. Спешният порядък на предложените промени в разходната част позволи да бъде обезпечен ресурс за финансиране на първия най-неотложен пакет социално-икономически мерки и да се мобилизират преките ресурси, свързани със системите на първа линия в борбата с разпространението на пандемията. Мерките, планирани за реализиране чрез разходната част на бюджета и финансовите инструменти за финансиране чрез Българската банка за развитие, включително и ефектите от мултиплицирането на инструментите, осигуриха до 4,5 млрд. лв. за социално-икономически мерки. Заедно с това бе направен и анализ на възможностите за пренасочване на ресурс по Оперативните програми и фондовете на ЕС, който да подпомогне и допълни националните политики и мерки за преодоляване на последствията от пандемията. Основната част от мерките по първия пакет бяха разчетени да бъдат финансирани чрез увеличаване на разходите с 1,07 милиарда лева, докато в частта на финансирането бяха предвидени средства за допълнителна капитализация на Българската банка за развитие със 700 милиона лева за предоставяне на финансови инструменти и гаранционни схеми за подпомагане на бизнеса и физическите лица засегнати тежко от кризата. В ЗИД на ЗДБРБ за 2020 г. (ДВ, бр. 34/9.04.2020 г.) бе заложено влошаване на бюджетното салдо до дефицит в размер на 3,5 млрд. лв. (3,0 % от прогнозния БВП).

Въпреки насочените безпрецедентни по размер ресурси, развитието на икономическата среда в хода на кризата очерта необходимост от спешни действия в редица сектори и от допълнителни мерки за подпомагане на най-засегнатите групи от населението. През юли правителството одобри втори пакет социално-икономически мерки, в т.ч.:

* + - увеличение с 30 на сто на заплатите на служители, ангажирани с борбата с пандемията и администрации с ниски възнаграждения;
    - изплащане на добавки в размер на 50 лева към пенсиите на всички пенсионери за месеците от август до октомври (в последствие бе решено да бъде продължена до края на 2020 г.);
    - насочване на разходи чрез НЗОК към дейностите, свързани с превенция и лечение на последствията от COVID-19;
    - мерки за насърчаване на инвестициите, подпомагане на туризма, обезпечаване на дистанционното обучение, подпомагане на общини и други.

На база на предварителни данни за размера на разходите за 2020 г. по мерките, свързани с усилията за ограничаване и овладяване на пандемията от COVID-19, както и социалните и икономическите мерки за намаляване на последствията за населението и бизнеса може да се обобщи, че по линия на националния бюджет са мобилизирани безпрецедентни по размер ресурси. Предварителните данни за 2020 г. сочат, че след въвеждането на извънредното положение в България и последвалата го извънредна епидемична ситуация са одобрени мерки и фискални стимули за овладяване на пандемията от COVID-19 и последствията от нея, в размер на около 2,9 млрд. лв. (2,4 % от прогнозния БВП). Към този ресурс следва да се добавят и разходите по линия на Оперативните програми и фондовете на ЕС, които бяха пренасочени за финансиране на мерки за борба с пандемията и преодоляване на негативните ефекти върху икономиката. По предварителни данни тези разходи са в размер на около 0,6 млрд. лв. (0,5 % от БВП) за 2020 година. Отделно за обезпечаване на финансовите инструменти, предоставени от Българската банка за развитие бяха предоставени средства под формата на увеличение на капитала на банката в размер на 0,7 млрд. лв. (0,6 % от БВП).

Важен приоритет, допълващ мерките, свързани с усилията за борба с пандемията и за намаляване на негативните социално-икономически последствия, са инвестициите в публична инфраструктура, които имат за цел, от една страна, да компенсират частично очертаващия се спад при инвестициите в останалите сектори на икономиката, и от друга - целят запазване на работни места. При прогнозираното рязко забавяне на икономиката и потенциално навлизане в рецесия поради негативните ефекти от пандемията в България, повишаването на публичните инвестиции може да окаже положителен ефект върху растежа по канала на разходите за крайното потребление, който допълнително да се подсили от мултипликаторите, чрез веригата от изпълнители, доставчици на материали и работници, които са предимно местни за икономиката субекти. В тази връзка правителството пое ясен ангажимент, че в условията на криза няма по никакъв начин да намали планираните разходи за строителство на инфраструктурни проекти.

Следвайки тази политика и отчитайки прогнозираното неизпълнение на разчетите в частта на неданъчните приходи по държавния бюджет, правителството изготви и внесе за разглеждане и обсъждане в Народното събрание нови промени в рамката по приходите и разходите към ЗДБРБ за 2020 г. При неданъчните приходи в годишен план се очерта неизпълнение на разчетите в общ размер на около 0,9 млрд. лв., като основната част от него се дължи на изместването за 2021 г. на заплащането на еднократно първоначално концесионно възнаграждение за възлагане на концесия за строителство на обект „Гражданско летище за обществено ползване София“ – публична държавна собственост. Освен това, на база на изготвени разчети бе прогнозирано и неизпълнение на приходите в частта на постъпленията от такси по държавния бюджет, което се дължи на по-ниски от планираните постъпления от ТОЛ такси за годината. Предложена бе и промяна в частта на разходите, с която да бъде осигурен и допълнителен ресурс в размер на 0,8 млрд. лв. за инфраструктурни разходи и ремонт на публична инфраструктура по бюджета на Министерството на регионалното развитие и благоустройството, която има за цел да надгради одобрените вече пакети социално-икономически мерки за преодоляване на последствията от пандемията и да ускори строителството на ключови инфраструктурни обекти и съоръжения. Предложените промени в показателите по приходите и разходите по държавния бюджет за 2020 г. бяха разгледани и одобрени заедно с Актуализираната средносрочна бюджетна прогноза за периода 2021-2023 г. и ЗДБРБ за 2021 г. (ДВ, бр. 104/08.12.2020 г.), с което бюджетната цел за годината бе променена - дефицитът по КФП да не надвиши 4,4 на сто от прогнозния БВП.

***Бюджетна позиция***

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма за 2020 г. е отрицателно в размер на 3 531,8 млн. лв. (3,0 % от прогнозния БВП). Спрямо заложената цел с актуализираните разчети към ЗДБРБ за 2020 г. бюджетното салдо по КФП отчита номинално подобрение с 1,7 млрд. лева. Бюджетното салдо по КФП за годината на касова основа съответства на предвидения ограничител във фискалното правило по чл. 27, ал. 4 на ЗПФ.

Заложените в ЗДБРБ за 2020 г. ограничители по отношение на държавния дълг са спазени. В номинално изражение държавният дълг за годината възлиза на 27,5 млрд. лв. (23,1% от прогнозния БВП), като индикаторът държавен дълг отнесен към БВП е значително под предвидения в националните фискални правила праг от 60 % от БВП.

**Основни акценти във връзка с текущото наблюдение на изпълнението на консолидираната фискална програма за 2020 г.**

Вземайки предвид безпрецедентната ситуация, породена от пандемията от COVID-19, в която се намират държавните-членки през 2020 г., Европейската комисия предложи задействане на Общата предпазна клауза от Пакта за стабилност и растеж, която да позволи на държавите-членки да предприемат мерки за справяне с разпространението на COVID-19, като се отклонят от фискалните правила, които обикновено се прилагат в рамките на европейската фискална рамка. По този начин бе дадена възможност за гъвкавост на националните правителства да предприемат мерки в условията на извънредно положение, което предполага значително увеличаване на публичните разходи на фона на очаквано неизпълнение на приходите и съответно изисква временно разхлабване. Ситуацията в момента попада в дефиницията за извънредно обстоятелство съгласно чл. 9 от Регламент (ЕО) на Съвета от 7 юли 1997 г.

Благодарение на фискалното пространство, създадено през годините на възходяща фаза на икономическия цикъл, България се намираше в благоприятна позиция на прага на внезапния шок, породен от пандемията. Придържането към принципа за постигане на неутрално бюджетно салдо в средносрочен хоризонт, залегнал в националните фискални правила, осигури пространство и акумулира буфери, които предоставиха гъвкавост при настъпването на рязкото влошаване на вътрешната и външната среда, породено от пандемията от COVID-19 през пролетта на 2020 г. Независимо от безпрецедентните по размер фискални стимули, мобилизирани за борба с пандемията, бюджетната позиция през 2020 г. остана на устойчиво равнище, което е важно в контекста на дългосрочната устойчивост на публичните финанси.

От страна на приходите не се наблюдава драматично свиване при повечето от основните данъци и осигурителни вноски, като общо приходите, помощите и даренията дори нарастват номинално спрямо отчетените за 2019 г. с 0,3 млрд. лв. (0,6 на сто). Изпълнението спрямо заложените параметри с актуализираните разчетите към ЗДБРБ за 2020 г. е 101,9 на сто. Съпоставено с предходната година, данъчните, вкл. осигурителните приходи нарастват номинално с 0,6 млрд. лв. (1,6 %), като приходите от данъци по държавния бюджет нарастват с 0,1 млрд. лв. (0,3 %), а приходите от социални и здравноосигурителни вноски отчитат ръст от почти 0,5 млрд. лв. (4,4 %). Забавяне се отчита основно при приходите от ДДС от внос, акцизи и другите данъци по ЗКПО, докато преките данъци, приходите от ДДС от сделки в страната и вътреобщностни придобивания (ВОП), приходите от осигурителни вноски са по-слабо засегнати и отчитат номинален ръст спрямо предходната година. След периода на изразен спад при постъпленията в групата на косвените данъци през второто тримесечие последваха месеци на постепенно възстановяване, като в годишен план постъпленията в групата се доближиха до отчетените през 2019 г. В частта на преките данъци, постъпленията от ДДФЛ бяха по-слабо засегнати от негативните ефекти от пандемията, като те отчитат ръст спрямо 2019 г. Положителен ефект върху постъпленията от тези данъци оказаха редица фактори, в т.ч. увеличението на възнагражденията в бюджетния сектор и сектор образование от началото на 2020 г., изплатените допълнителни възнаграждения на здравните работници и служителите на администрациите на първа линия в борбата с пандемията, приложената веднага след избухването на пандемията мярка за субсидирана заетост придобила популярност като „60/40“, която спомогна голяма част от работодателите да задържат своите служители и работници, и други. Добро е изпълнението и при приходите от осигурителни вноски, за което влияние оказват някои от факторите, отразили се положително и върху постъпленията от ДДФЛ. Приходите от корпоративни данъци също са по-слабо засегнати от кризата и са номинално близки до отчетените за предходната година.

Параметрите по разходите са близки до планираните с разчетите към ЗДБРБ за 2020 г., като разходите и вноската на Република България за общия бюджет на ЕС представляват 98,1 % от актуализираните годишни разчети към ЗДБРБ за 2020 година. Съпоставено с предходната година се отчита номинален ръст в размер на 2,6 млрд. лв., като това се дължи основно на допълнителните разходи по социално-икономически мерки за минимизиране на ефектите от кризата, в т.ч. плащанията по мярка 60/40, плащанията към заетите на първа линия в борбата с пандемията, вкл. разходите за закупуване на медикаменти и ваксини, изплащането на месечни добавки в размер на 50 лева към пенсиите на всички пенсионери за месеците от август до декември включително, плащанията към бизнеса и земеделските стопани, както и на увеличението на възнагражденията в бюджетния сектор и в сферата на образованието от началото на 2020 г., увеличението на пенсиите от 01 юли 2020 г. и други. Номинално нарастване, съпоставено с предходната година, има при социалните плащания, разходите за персонал, разходите за субсидии и други, където са отчетени основната част от разходите, свързани със социално-икономическите мерки за борба с пандемията. При съпоставката с предходната година следва също така да се отчете базов ефект в 2019 г. от еднократни разходи за реализиране на проект за закупуване на нов тип боен самолет за ВВС.

Салдото по КФП за 2020 г. на касова основа е дефицит в размер на 3,0 на сто от прогнозния БВП. В случай, че се елиминира влиянието на разходите, свързани с мерките за борба с COVID-19 и преодоляване на социално-икономическите последствия от пандемията по линия на националния бюджет и по линия на Оперативните програми и фондовете на ЕС, то бюджетната позиция за годината би била в съответствие с принципа за придържане към балансирано бюджетно салдо.

# Основни показатели по консолидираната фискална програма[[2]](#footnote-3) за 2020 г.

**Постъпилите приходи, помощи и дарения по** **КФП за 2020 г.** представляват **37,2 % от прогнозния БВП.** За сравнениепрез предходната година приходите и помощитеса **36,8 % от БВП.** Катоотносителният дял в БВП, сравнено с 2019 г., се отчита намаление при косвените данъци (намаление с 0,1 пр. п.) и при неданъчните приходи и помощи (намаление с 0,2 пр. п.). При другите елементи на приходите като относителен дял в БВП, съпоставено с предходната година, се отчита ръст.

|  |
| --- |
|  |

\*В частта на преките данъци са включени и други данъци

**Разходите по КФП за 2020 г.** (включително вноската на Република България в общия бюджет на ЕС)представляват **40,2 % от прогнозния БВП** и отбелязват увеличение с 2,5 пр. п. спрямо отчетените за 2019 г. (37,7 % от БВП). Относителният дял в БВП на капиталовите разходи намалява с 2,0 пр. п., сравнено с 2019 г. При съпоставката на капиталовите разходи с предходната година следва да се има предвид, че през 2019 г. са извършени разходи по реализирането на проекта за придобиване на нов тип боен самолет за българските ВВС, които са с еднократен характер. Разходите за лихви, като относителен дял в БВП, са с еднакви стойности през 2019 и 2020 г., а при останалите разходи има нарастване в сравнение с отчетените в предходната година.

\* Вкл. нетния прираст на държавния резерв

Изпълнението на основните показатели по консолидираната фискална програма за 2020 г. е представено в следната таблица:

***Таблица[[3]](#footnote-4) №1 (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Разчет 2020 г.[[4]](#footnote-5)** | **Отчет за 2020 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **43 497,7** | **44 308,8** | **41 719,2** | **2 589,6** | **101,9%** |
| Данъчни приходи | 34 915,9 | 35 848,4 | 35 848,4 |  | 102,7% |
| Неданъчни приходи | 5 887,7 | 5 764,4 | 5 756,7 | 7,7 | 97,9% |
| Помощи и дарения | 2 694,2 | 2 696,0 | 114,1 | 2581,9 | 100,1% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **48 747,3** | **47 840,4** | **44 352,0** | **3 488,4** | **98,1%** |
| Нелихвени | 46 404,6 | 45 921,1 | 42 432,7 | 3 488,4 | 99,0% |
| Текущи | 39 444,2 | 40 781,1 | 39 403,0 | 1 378,1 | 103,4% |
| Предоставени тек. и капит. трансфери за чужбина | 29,5 | 59,4 | 37,5 | 21,9 |  |
| Капиталови | 6 931,0 | 5 080,5 | 2 992,2 | 2 088,4 | 73,3% |
| в т.ч. нетен прираст на държавния резерв | 19,2 | 53,8 | 53,8 |  |  |
| Лихвени | 724,9 | 623,9 | 623,9 |  | 86,1% |
| Резерв за неотложни и непредвидени разходи | 220,3 |  |  |  |  |
| Вноска за общия бюджет на ЕС | 1 397,4 | 1 295,5 | 1 295,5 |  | 92,7% |
| Трансфери - нето |  |  | -918,0 | 918,0 |  |
| **БЮДЖЕТНО САЛДО** | **-5 249,5** | **-3 531,6** | **-3 550,8** | **19,2** |  |

* + **Приходите, помощите и даренията по консолидираната фискална програма** (КФП) за 2020 г. са в размер на **44 308,8 млн. лв.,** което представлява 101,9% от годишните разчети към ЗДБРБ за 2020 г. Съпоставени с предходната година те нарастват номинално с 260,2 млн. лв. Въпреки негативните ефекти на пандемията върху макроикономическите перспективи по отношение на външната и вътрешната среда и растежа, данъчните и осигурителните приходи отчитат номинален ръст спрямо предкризисната 2019 г. от 1,6 на сто (567,8 млн. лв.).

Общата сумана ***данъчните постъпления*** (вкл. приходите от осигурителни вноски) са в размер на ***35 848,4 млн. лв****.*, което представлява 80,9 % от общите постъпления по КФП за периода. Постъпленията в групата представляват 102,7 % спрямо разчета за годината. Отчетеното превишение на разчетите в групата се дължи основно на по-високите от планираните постъпления от корпоративни данъци, данъци върху доходите на физическите лица, ДДС и осигурителни вноски. Следва да се посочи, че постъпленията в групата на корпоративните данъци, данъците върху доходите на физическите лица и приходите от осигурителни вноски отчитат номинален ръст и спрямо предкризисната 2019 г. Приходите в частта на *преките данъци* възлизат на 6 913,6 млн. лв., което представлява 105,1 % спрямо разчета за 2020 г. Съпоставени с 2019 г., преките данъци нарастват с 3,0 % (198,7 млн. лв.). Приходите от *косвени данъци* са в размер на 16 722,4 млн. лв., което представлява 102,5 % спрямо годишния разчет. Съпоставени с 2019 г., косвените данъци намаляват с 0,7 % (125,3 млн. лв.). Постъпленията от *други данъци* (включват други данъци по ЗКПО, имуществени данъци и др.) са 1 203,9 млн. лв., което представлява 99,5 % от разчетите към ЗДБРБ за 2020 г. и сравнени с 2019 г. се увеличават с 2,8 % (32,8 млн. лв.). Приходите от ***социалноосигурителни и здравни вноски*** за 2020 г. са в размер на 11 008,5 млн. лв. или 101,9 % спрямо планираните, като сравнени с предходната година нарастват с 461,5 млн. лева. (4,4 %).

***Неданъчните приходи*** са в размер на ***5 764,4 млн. лв.*,**което представлява97,9 %отгодишните разчети.

Постъпленията от ***помощи*** ***и дарения*** от страната и чужбина (основно помощи от фондовете на ЕС) за 2020 г. са в размер на ***2 696,0* млн. лв.**

**Разходите по консолидираната фискална програма** (вкл. вноската на Република България в общия бюджет на ЕС) за 2020 г. **са в размер на 47 840,4 млн. лв.**, което е 98,1 % от годишните разчети. За сравнение разходите по КФП за 2019 г. бяха в размер на 45 201,0 млн. лева. Извършените по-високи разходи са свързани основно с предприетите социално-икономически мерки за минимизиране на ефектите от кризата, в т.ч. плащания по мярка 60/40, плащания към заетите на първа линия в борбата с пандемията, вкл. разходите за закупуване на медикаменти и ваксини, изплащане на месечни добавки в размер на 50 лева към пенсиите на всички пенсионери за месеците от август до декември, плащания към бизнеса и земеделските стопани, както и други разходи по одобрените мерки. Номинално нарастване, съпоставено с предходната година, има при социалните плащания, разходите за персонал, разходите за субсидии и други, където са отчетени основната част от разходите, свързани със социално-икономическите мерки за борба с пандемията. При съпоставката на капиталовите разходи с предходната година следва да се има предвид ефекта в 2019 г. от извършените разходи по реализирането на проекта за придобиване на нов тип боен самолет за българските ВВС, които са с еднократен характер.

***Нелихвените разходи*** са в размер на 45 921,1 млн. лв., което представлява 99,0 % от годишния разчет. *Текущите нелихвени разходи* са в размер на 40 781,1 млн. лева. *Капиталовите разходи* (вкл. нетния прираст на държавния резерв) възлизат на 5 080,5 млн. лева. *Предоставените текущи и капиталови трансфери за чужбина* са в размер на 59,4 млн. лева. ***Лихвените плащания*** са в размер на 623,9 млн. лв. (86,1 % от планираните за 2020 година).

* **Частта от вноската на Република България в общия бюджет на ЕС**, изплатена през 2020 г. от централния бюджет, възлиза на **1 295,5** млн. лв., което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:
* ресурс на база брутен национален доход – 861,1 млн. лв.;
* ресурс на база данък върху добавената стойност – 163,2 млн. лв.;
* корекция за Обединеното кралство – 91,0 млн. лв.;
* традиционни собствени ресурси (мита) – 170,6 млн. лв.;
* участие във финансиране на брутното намаление за Нидерландия, Швеция и Дания – 9,6 млн. лв.

**Бюджетното салдо** по консолидираната фискална програма за 2020 г. е **отрицателно** в размер на **3 531,6 млн. лв.** (3,0 % от прогнозния БВП) и се формира от дефицит по националния бюджет в размер на 3 550,8 млн. лв. и превишение на приходите над разходите по европейските средства в размер на 19,2 млн. лева. Отчита се номинално подобрение на бюджетното салдо по КФП с 1,7 млрд. лв., съпоставено с актуализираните разчети към ЗДБРБ за 2020 година. За това допринасят, от една страна, добрите параметри по изпълнението на приходите, и от друга, по-ниските от планираните разходи и вноска на Република България в общия бюджет на ЕС.

* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за 2020 г. е **4 307,6 млн. лв. Нетните постъпления от ЕС към 31.12.2020 г.** (касови постъпления от ЕС, намалени с вноската в общия бюджет на ЕС) са положителни в размер на **3 012,1 млн. лева**.
  + - **Фискалният резерв[[5]](#footnote-6)** към 31.12.2020 г. е **8,6 млрд. лв**., в т.ч. 8,5 млрд. лв. депозити на фискалния резерв в БНБ и банки и 0,1 млрд. лв. вземания от фондовете на Европейския съюз за сертифицирани разходи, аванси и други.

1. **Изпълнение на държавния бюджет[[6]](#footnote-7) за 2020 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица[[7]](#footnote-8) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2020 г.[[8]](#footnote-9)** | **Отчет**  **2020 г.** | **Изпълнение спрямо закон 2020 г.** |
| **Общо приходи, помощи и дарения** | **25 145,8** | **25 854,3** | **102,8%** |
| -Данъчни приходи | 23 026,0 | 23 770,1 | 103,2% |
| Корпоративни данъци | 2 487,4 | 2 714,9 | 109,1% |
| ДДФЛ | 4 074,6 | 4 183,9 | 102,7% |
| ДДС | 10 640,4 | 11 021,0 | 103,6% |
| Акцизи | 5 450,0 | 5 444,5 | 99,9% |
| Данък в/у застрахователните премии | 44,2 | 47,0 | 106,3% |
| Мита и митнически такси | 187,4 | 209,9 | 112,0% |
| Други данъци | 142,1 | 148,9 | 104,8% |
| -Неданъчни приходи | 2 119,8 | 2 065,4 | 97,4% |
| -Помощи и дарения | 0,0 | 18,7 |  |
| **Разходи, трансфери и вноска в бюджета на ЕС** | **30 333,0** | **29 988,4** | **98,9%** |
| ***-Нелихвени разходи*** | 14 494,3 | 13 168,6 | 90,9% |
| Текущи | 11 198,9 | 11 091,7 | 99,0% |
| Предоставени тек. и капит. трансфери за чужбина | 28,5 | 37,3 |  |
| Капиталови | 3 267,0 | 2 039,7 | 62,4% |
| ***-Лихви*** | 691,6 | 585,3 | 84,6% |
| По външни заеми | 433,0 | 422,4 | 97,5% |
| По вътрешни заеми | 258,6 | 162,9 | 63,0% |
| ***- Резерв за непредвидени и неотложни разходи***[[9]](#footnote-10) | 81,1 |  |  |
| ***-Трансфери за др. бюджети - нето*** | 13 668,5 | 14 939,1 | 109,3% |
| ***- Вноска в бюджета на ЕС*** | 1 397,4 | 1 295,5 | 92,7% |
| **Бюджетен баланс** | **-5 187,2** | **-4 134,1** |  |

* **Приходи по държавния бюджет**

Общият размер на **приходите, помощите и даренията по държавния бюджет** за 2020 г. е **25 854,3 млн. лв.**, което представлява 102,8 % изпълнение на разчетите по ЗДБРБ за 2020 година.

* **Данъчни приходи**

Размерът на **данъчните постъпления по държавния бюджет** за 2020 г. е **23 770,1 млн. лв**., което представлява 103,2 % изпълнение на годишните разчети. В сравнение с 2019 г. постъпленията в групата са близки по размер, като нарастват със 77,3 млн. лв. (0,3%).

* **Преки данъци**

Приходите в групата на **преките данъци** са в размер на**6 898,8 млн. лв**. или 105,1 % спрямо планираните за годината, като съпоставени с предходната година се увеличават с 204,6 млн. лв. (3,1 %). В частта на преките данъци постъпленията от ДДФЛ бяха по-слабо засегнати от негативните ефекти от пандемията, като към края на годината се отчита ръст спрямо 2019 година. Положителен ефект върху постъпленията от тези данъци оказаха предприетите от правителството мерки за минимизиране на отрицателните последици за бизнеса и заетостта, една от които е и приложената веднага след избухването на пандемията мярка за субсидирана заетост, придобила популярност като „60/40“, която спомогна на работодателите, възползвали се от нея, да задържат своите служители и работници. Приходите от ***корпоративни данъци*** за 2020г. са в размер на 2 714,9 млн. лв. или 109,1 % спрямо годишния план. Спрямо предходната година постъпленията нарастват с 19,7 млн. лв. (0,7 %). Ръстът в изпълнението при тази група данъци се дължи основно на приходите от нефинансови предприятия, които се повишават с 56,5 млн. лв. (2,4 %) на годишна база, следвани от постъпленията от данък върху дивидентите, ликвидационните дялове и доходите на местни и чуждестранни юридически лица, които се увеличават с 9,7 млн. лв. (13,2 %) спрямо отчета за 2019 година. Приходите от нефинансови предприятия формират основната част от постъпленията от корпоративен данък и представляват 92,5 % от общата сума за отчетния период.

Една от причините за отчетения годишен ръст при корпоративния данък се дължи основно на по-високите авансови вноски през последния месец на годината. Само за декември 2020 г. приходите от корпоративен данък са в размер на 907,3 млн. лв. и са със 162,6 млн. лв. (21,8 %) повече спрямо декември 2019 година. Тези приходи зависят основно от регулярното внасяне на месечните авансови вноски в срок до 15-то число на месеца за който се отнасят, и тримесечните авансови вноски за третото тримесечие, които постъпват - в срок до 15 декември 2020 година.

Върху приходите от корпоративен данък влияе и възможността за промяна на авансовите вноски, направени от нефинансовите и финансовите институции през годината, дължимия годишен корпоративен данък, по реда на чл. 88 от ЗКПО и първоначалното деклариране на тримесечни авансови вноски по чл. 87а, ал. 2 и 3 от ЗКПО, което също влияе на размера на постъпленията за 2020 година. Възможността за промяна в размера на авансовите вноски по корпоративен данък за някои от юридическите лица, е начин за по-точно планиране на сумите, които би следвало да постъпят в бюджета в рамките на съответната данъчна година и намалява постъпленията от изравнителната вноска по ГДД, пренасящи се в касовото изпълнение за следващия данъчен период.

Приходите от **данъци върху доходите на физически лица** са в размер на **4 183,9 млн. лв.** или 102,7 % спрямо заложените в разчета за годината. Тези приходи са със 184,9 млн. лв. повече (4,6 %), спрямо предходната година. Върху размера на данъчните постъпления от ДДФЛ основно влияние има развитието на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании, провеждани от НАП, мярката 60/40 и други.

*По трудови правоотношения* приходите от данъка за 2020 г. са 3 486,7 млн. лв., 103,4 % спрямо годишните разчети. Тези приходи са със 198,7 млн. лв. (6,0 %) повече, в сравнение с предходната година. Върху размера на постъпленията влияние оказват: увеличението на минималната работна заплата за страната от 01.01.2020 г.; увеличението на минималните осигурителни прагове за 2020 г.; увеличението на заплатите на служителите в държавната администрация с 10 % от 01.01.2020 г.; увеличението на заплатите на педагогическия персонал от началото на 2020 г.; броят на наетите лица и нивото на безработица; приетите от правителството мерки за преодоляване разпространението и за лечение на COVID-19 и мерките за минимизиране на отрицателните последици за бизнеса и заетостта, които включват: увеличение на средствата за извънреден труд (медицински персонал, полицейски органи и др.); допълнителни възнаграждения на медицинския и немедицинския персонал, ангажиран с пациенти, заболели с коронавирус; мярката „60/40”, чрез която държавата поема изплащането на 60 на сто от осигурителния доход и дължимите осигурителни вноски за сметка на осигурителя; възможността през 2020 г. средства от фонд "Безработица" на ДОО да се разходват и за мерки, свързани със заетостта; увеличение на минималния месечен осигурителен доход за работещите в секторите „Хотелиерство“ и „Ресторантьорство“; увеличение на разходите за персонал в някои администрации, които са натоварени с дейности по овладяване на пандемията и последствията от COVID-19, включително и служители на първа линия, чиито задължения включват обслужване и контрол „на терен“, с пряк контакт с други лица.

*По извънтрудови правоотношения (свободни професии, граждански договори и др.)* приходите от данъка за 2020 г. са в размер на 347,6 млн. лв., което е 93,7 % от годишния разчет. За 2020 г. са постъпили с 27,8 млн. лв. по-малко приходи (7,4 %) спрямо предходната година. Основна причина за намалението на приходите от извънтрудови правоотношения са нереализирани доходи през 2020 г. в резултат от кризата с разпространението на COVID-19. Влияние върху тези приходи оказват и резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 343,9 млн. лв., 105,7 % спрямо годишния разчет. За 2020 г. са постъпили с 14,6 млн. лв. повече (4,4 %) спрямо предходната година.

Постъпленията от *окончателния данък върху приходите от лихви от депозити на физическите лица* са в размер на 5,8 млн. лева.

* **Косвени данъци**

Приходите от **косвени данъци** за 2020 г. са в размер на **16 722,4 млн. лв**. или 102,5 % спрямо годишния разчет.

**Приходите от ДДС** са в размер на **11 021,0 млн. лв.,** което представлява 103,6 % спрямо планираните със ЗДБРБ за 2020 година. След период на изразен спад през второто тримесечие при постъпленията в частта на ДДС, последваха месеци на постепенно възстановяване, като в годишен план това забавяне бе преодоляно и приходите превишават плана за годината. Данъчната основа за ДДС от вътреобщностно придобиване отчита ръст на годишна база, като размерът на ефективно внесения ДДС се увеличава спрямо предходната година. Съпоставено с 2019 г., приходите от ДДС намаляват с 65,2 млн. лв. (0,6 %) поради намалената стопанска активност и влошените макроикономически показатели за потребление, внос, износ, вследствие от въведените ограничителни мерки свързани с пандемията, както и спада на цената на суровия петрол, курса на щатския долар и други. Тези фактори се отразяват основно при постъпленията от ДДС от внос.

Нетният размер на приходите от *ДДС от внос* за 2020 г. е 3 497,2 млн. лева., като намалява със 765,8 млн. лв. (18,0 %) в сравнение с 2019 г. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото, както и въведената законодателна промяна от 01.07.2019 г. за възможност за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим за 2020 г. е неначислен ДДС при внос в размер на 1 087,3 млн. лв. Стоките с най-значителен дял в прилагането на този режим са следните: стоки от глава „Руди, шлаки и пепели“ – 718,4 млн. лв. и стоки от глава „Мед и изделия от мед“ – 130,4 млн. лв. Общо 67 икономически оператори са се възползвали от възможността да отложат начисляването на ДДС.

Постъпленията от *ДДС от сделки в страната и ВОП (нето)* за 2020 г. възлизат на 7 523,8млн. лв. и нарастват със 700,6 млн. лв. (10,3 %) спрямо предходната година. Невъзстановеният ДДС към края на 2020 г. е в размер на 88,5 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **5 444,5 млн. лв**., което е 99,9 % от планираните със ЗДБРБ за 2020 г.

Нетните постъпления от акциз са от следните основни стокови групи: тютюневи изделия (52,0 %); горива (42,0 %); алкохолни напитки и пиво (5,2 %) и други акцизни стоки – електрическа енергия, въглища и кокс (0,7 %). Постъпления от акциз за 2020 г. по основни стокови групи, са както следва:

* *Акцизите от тютюневи изделия* възлизат на 2 829,9 млн. лева;
* *Акцизите от горив*а са в размер на 2 288,7 млн. лева;
* *Акцизите от алкохолни напитки и пиво*  възлизат на 285,3 млн. лева;
* *Приходите от други акцизни стоки - електрическа енергия, въглища и кокс* – възлизат на 40,6 млн. лева.

Едно от основните законодателни изменения, насочено към подобряване на контрола върху стоки с висок фискален риск е въвеждането на система за видеонаблюдение и контрол в данъчните складове, с цел подобряване на събираемостта на приходите, намаляване на сивия сектор и защита на фискалните интереси на държавата, без да се възпрепятства дейността на данъчнозадължените лица. Освен това, с промяна в Закона за държавните резерви и военновременните запаси (ДВ, бр. 65 от 2020 г.) се създаде държавно предприятие „Държавна петролна компания“ към министъра на икономиката, което следва да изпълнява всички функции на държавния резерв за съхранение и обновяване на резервите на петролни енергийни продукти. Целта е чрез участието на държавата в пазара на горива да се подобри конкуренцията на вътрешния пазар, като се очаква положителен бюджетен ефект и увеличаване на постъпленията от акцизи.

Освен промените в данъчното законодателство, влияние върху приходите от акцизи оказват и отчетените обеми на потребление по групи акцизни стоки, динамиката на вноса и ефекта от подобряване на контрола и събираемостта на митническата администрация. Негативните ефекти от пандемията се отразиха главно в свиване при потреблението на горива и алкохолни напитки, което оказа влияние върху размера на постъпленията от акцизи през 2020 година.

**Приходите от данък върху застрахователните премии** са в размер на **47,0 млн. лв**., при планирани за годината 44,2 млн. лева.

**Постъпленията от** **мита** възлизат на **209,9 млн. лв**. или 112,0 % спрямо планираните със ЗДБРБ за 2020 г., като заемат 0,9 % относителен дял в общия размер на данъчните приходи по държавния бюджет. В сравнение с предходната година събраните мита са с 20,9 млн. лв. (9,1 %) по-малко. Основна причина за отчетения спад са наложените в национален и световен мащаб ограничителни мерки във връзка с разпространението на COVID-19 и произтеклото от това влошаване на показателите за внос, износ и слаба икономическата активност. Намаление в постъпленията от митаза 2020 г. се отчита при следните групи стоки: „Пластмаси и пластмасови изделия“ - приходите са с 3,1 млн. лв. (16,7 %) по-малко спрямо 2019 г.; „Чугун, желязо и стомана“ - за 2020 г. постъпленията намаляват с 2,6 млн. лева (75,9 %) в сравнение с 2019 г.; „Изделия от чугун, желязо и стомана“ - спадът е в размер на 2,6 млн. лв. (32,8 %) спрямо постъпленията за 2019 г.; „Автомобилни превозни средства, трактори, мотоциклети и велосипеди и други сухопътни превозни средства, техните части и принадлежности“ – отчетен е спад с 2,5 млн. лв. (12,0 %) на годишна база и „Алуминий и изделия от алуминий“ – постъпленията са с 2,4 млн. лв. (16,7 %) по-малко на годишна база. В зависимост от произхода на внасяните стоки, най-голям е делът на приходите от мита при внос на стоки от Китай, като за 2020 г. постъпленията възлизат на 107,9  млн. лв. и са с 6,9 % по-малко спрямо 2019 година. Те формират 51,4 % от общия обем на митата за периода. На второ място по приходи от мита е вносът на стоки с произход Русия, които са в размер на 21,8 млн. лв. и отчитат намаление с 19,4 % на годишна база. Тези постъпления имат относителен дял от 10,4 % от всички мита. Следват приходите от мита при внос на стоки с произход САЩ, които възлизат на 12,6 млн. лв., като се повишават с 14,9 % и представляват 6,0 % от всички мита. Приходите от внос на стоки с произход Малайзия са в размер на 6,8 млн. лв. към края на 2020 г. и отчитат повишение с 85,1 % на годишна база. Тези постъпления имат относителен дял от 3,2 % от всички мита. Следват приходите от мита за стоки с произход Япония, които са в размер на 6,1 млн. лв. към края на 2020 г. и отчитат спад с 27,0 % на годишна база. Тези постъпления имат относителен дял от 2,9 % от всички мита. Приходите от внос на стоки от Еквадор са в размер на 5,9 млн. лв., като намаляват с 6,2 % и формират 2,8 % от всички мита.

* **Други данъци**

Постъпленията от **други данъци** по държавния бюджет за 2020 г. са в размер на **148,9 млн. лв.** или 104,8 % спрямо планираните със ЗДБРБ за 2020 година. В сравнение с предходната година приходите от тази група данъци са с 2,0 млн. лв. (1,3 %) по-малко.

* **Неданъчни приходи**

Отчетените **неданъчни приходи** по държавния бюджет за 2020 г. са в размер на **2 065,4 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи и дарения**

Постъпилите **помощи** **и дарения** по държавния бюджет за 2020 г. са в размер на **18,7 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) за 2020 г. е **29 988,4 млн. лв**. или 98,9 % от предвидените със ЗДБРБ за 2020 година.

**Разходи, трансфери за други бюджети и вноска в бюджета на ЕС**

**за 2019 г. и 2020 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) за 2020 г. са в размер на **13 168,6 млн. лв**., което представлява 90,9 % от годишния разчет. Съпоставени с данните за 2019 г., нелихвените разходи намаляват с 697,7 млн. лв. През месец август 2019 г. бе извършен разход по бюджета на Министерството на отбраната за инвестиционен проект „Придобиване на нов тип боен самолет“ за Военновъздушните сили на Република България, което има еднократен ефект в 2019 г. Поради тази причина при съпоставката на разходите с предходната година се отчита намаление, което е в частта на капиталовите разходи по държавния бюджет.

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 5 825,8 млн. лв. или 100,7 % спрямо планираните за 2020 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 2 729,2 млн. лв. или 93,2 % от планираните за годината. Социалните разходи (вкл. разходите за стипендии) са в размер на 1 229,7 млн. лв. или 87,9 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 37,3млн. лв. Разходите за субсидии са в размер на 1 307,0 млн. лв. или 120,0 % спрямо планираните за годината. От тях 174,2 млн. лв. са субсидиите за „БДЖ – Пътнически превози” ЕООД; 148,1млн. лв. (в т.ч. 3,2 млн. лв. за предотвратяване на последици от стихийни бедствия – ПМС № 250/04.09.2020 г. и ПМС № 352/10.12.2020 г.) са субсидиите за Национална компания „Железопътна инфраструктура” и 53,9млн. лв. (в т.ч. 21,1 млн. лв. са допълнителни субсидии по ПМС 114/28.05.2020 г.) за „Български пощи” ЕАД. През 2020г. ДФ „Земеделие“ e изплатил субсидии в общ размер на 350,1 млн. лв., от които 212,6 млн. лв. държавна помощ; 75,7 млн. лв. преходна национална помощ за тютюн; 57,7 млн. лв. преходна национална помощ за сектор „Животновъдство“ и 3,6 млн. лв. средства за ДДС по схеми „Училищен плод“ и „Училищно мляко“. Капиталовите разходи (вкл. нетния прираст на държавния резерв) по държавния бюджет възлизат на 2 039,7 млн. лева.

* + **Просрочени задължения**

Към 31.12.2020 г. просрочените задължения на централно и местно правителство са в размер на **197,8 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **69,1 млн. лева.** Спрямо отчетените в края на 2019 г. те намаляват с 19,2 млн. лева. В обхвата на държавния бюджет по-значими проблеми с наличие на просрочени задължения има при няколко министерства. С най-значими просрочени задължения по държавния бюджет са: Министерство на земеделието, храните и горите – 13,5 млн. лв. (намаление с 3,3 млн. лв. спрямо просрочията в края на 2019 г.); Министерство на околната среда и водите – 8,6 млн. лв. (увеличение с 8,6 млн. лв. спрямо отчетените в края на 2019 г.); Министерство на отбраната – 1,9 млн. лв. (намаление с 0,3 млн. лв. спрямо просрочията в края на 2019 г.), като в т.ч. 1,2 млн. лв. са просрочените задължения на ВМА, и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при: Българската национална телевизия – 31,8 млн. лв. (увеличение с 5,7 млн. лв. спрямо отчетените в края на 2019 г.), в т.ч. 29,8 млн. лв. просрочени задължения към доставчици в страната; държавните висши училища – 5,8 млн. лв. (намаление с 0,8 млн. лв. спрямо отчетените в края на 2019 г.), като най-голям дял на задълженията има СУ „Св. Климент Охридски“. Селскостопанската академия има просрочените задължения в рамер 1,8 млн. лв. (намаление с 0,9 млн. лв. спрямо отчетените в края на 2019 г.), като натрупаните задължения са вследствие на ниската изкупна цена на произведената селскостопанска продукция – зърно, царевица, слънчоглед и др. и на голямата конкуренция на пазара от фирми, внасящи продукция от ЕС на дъмпингови цени.

Просрочените задължения по **бюджетите на общините** за 2020 г. са в размер на **128,7 млн. лв.,** като спрямо края на 2019 г. се отчита намаление с 43,0 млн. лева. С най-голям относителен дял в просрочените задължения по бюджетите на общините за 2020 г. са просрочените задължения към доставчици, които са в размер на 101,2 млн. лева. В делегираните от държавата дейности просрочените задължения са в размер на 1,7 млн. лева.

В системата на **НЗОК** към 31.12.2020 г. няма просрочени задължения.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 31.12.2020 г. размерът на просрочените задължения е 114,9 млн. лв., от които 86,7 млн. лв. са на държавните болници и 28,2 млн. лв. са на общинските болници. Спрямо отчетените просрочени задължения към 31.12.2019 г. се отчита намаление с 8,2 млн. лв. (със 7,0 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2020 г. са утвърдени 181,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2020 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 145,0 млн. лева. Усвоените средства за 2020 г. са в размер на 144,96 млн. лв. или 99,97 на сто от годишния план. За неизпълнение на показатели по договора с Държавата, на Национална компания „Железопътна инфраструктура” е наложена санкция в размер на 0,04 млн. лв., която е удържана от средствата за субсидии за 2020 г. Средствата са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Със ЗДБРБ за 2020 г. (изм. и доп. – ДВ, бр. 104 от 2020 г., в сила от 8.12.2020 г.) са предвидени средства за субсидиране на превоза на пътници по нерентабилни линии във вътрешноградския транспорт и транспорта в планински и други райони в размер на 45,0 млн. лв., в т.ч за Столична община - в размер на 11,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През 2020 г. предоставените средства са в размер на 44,95 млн. лв. или 99,9 на сто от предвидените по годишния план, които са разпределени от Министерство на транспорта, информационните технологии и съобщенията.

За **капиталови трансфери** от централния бюджет за нефинансови предприятия със ЗДБРБ за 2020 г. са предвидени **380,0 млн. лева.** Преведените и усвоени средства към 31.12.2020 г. са в размер на **304,9 млн. лв.** или 80,2 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2020 г. от държавния бюджет за компанията е предвиден капиталов трансфер в размер на 120,0 млн. лева. Средствата са усвоени изцяло. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2020 г. са в размер на 139,0 млн. лева. Усвоените средства за 2020 г. са в размер на 89,0 млн. лв. или 64,0 на сто от годишния план. Средствата са предназначени за планов заводски (среден и капитален) ремонт на пътнически вагони, подемен ремонт на електрически локомотиви и закупуване на нов подвижен състав;
  + *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2020 г. средства са в размер на 111,0 млн. лева. За 2020 г. са усвоени средства в размер на 93,6 млн. лв. или 84,4 на сто от годишния план;
* През 2020 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2020 г. за тези програми са предвидени 10,0 млн. лева. За 2020 г. са усвоени 2,3 млн. лв. или 22,6 на сто от годишния план.

**Други разходи по централния бюджет** предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства със ЗДБРБ за 2020 г. (Изм. и доп. – ДВ, бр. 104 от 2020 г., в сила от 8.12.2020 г.) са общо в размер на 109,8 млн. лв., от които 41,0 млн. лв. за пътувания с вътрешноградския транспорт и междуселищния автомобилен транспорт, 44,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,8 млн. лв. за превоз на служители, ползващи право на безплатно пътуване при изпълнение на служебните си задължения, и 8,0 млн. лв. за пътувания с железопътния транспорт. Предоставените средства за 2020 г. са общо в размер на 94,9 млн. лв. или 86,4 на сто от актуализирания годишен разчет.

Предоставените средства към 31.12.2020 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 381 от 2019 г. за изпълнението на държавния бюджет на Република България за 2020 г., са както следва:

- компенсации за пътувания с железопътния транспорт в размер на 6,3 млн. лв., което е 78,3 на сто от актуализирания годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 88,6 млн. лв., което е 87,0 на сто от утвърдения годишен план.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за 2020 г., диференцирани по групи правоимащи лица и размер на намалението спрямо редовната цена, са както следва:

- 33,3 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е 75,8 на сто от утвърдения годишен план;

- 55,2 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо актуализираните годишни разчети е 95,6 на сто, в това число:

* 38,5 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 93,8 на сто спрямо утвърдения годишен план;
* 16,8 млн. лв. за превоз на служители, ползващи право на безплатно пътуване при изпълнение на служебните си задължения, като средствата са предоставени изцяло.
* **Разходи за лихви**

**Лихвените плащания** по държавния бюджет към 31.12.2020 г. са в общ размер на **585,3 млн. лв**. или 84,6 % от предвидените в годишните разчети.

Разходите за **лихви по външни заеми** са в размер на **422,4 млн. лв.,** в т.ч. 394,6 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 27,8 млн. лв. (от които 3,3 млн. лв. са по заемите с краен бенефициент търговско дружество).

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет за 2020 г. са в размер на **162,9  млн. лв.** и представляват основно лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 179,5 млн. лева. Реализираните при аукционите премии над номинала от емисии ДЦК към 31.12.2020 г. (отчетени в намаление на разходите за лихви по вътрешния дълг) съответно (-17,6) млн. лева.

* **Нетният размер на трансферите по държавния бюджет**  за 2020 г. е **14 939,1 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 5 469,3 млн. лв., от които субсидии от централния бюджет в размер на 4 428,5 млн. лв., други целеви трансфери от централния бюджет в размер на 647,0 млн. лв., нетни трансфери от/за други бюджети в размер на 399,0 млн. лв. и възстановени трансфери от предходни години в централния бюджет – 5,2 млн. лева;
* на социалноосигурителните фондове (нето) – 7 787,4 млн. лв.,което представлява 106,0 % спрямо годишния разчет;
* на други автономни бюджети (ДВУ, БАН, ССА, БНТ, БНР и БТА) – 902,9 млн. лв., 118,7 % спрямо годишния разчет.
* Частта от **вноската на Република България в общия бюджет на ЕС,** изплатена през 2020 г. от централния бюджет, възлиза на **1 295,5 млн. лева.**
* **Бюджетното салдо по държавния бюджет** за 2020 г. **е отрицателно** в размер на **4 134,1 млн. лева.**
* **Финансиране на бюджета чрез операции по дълга**

Към 31.12.2020 г. е отчетено положително нетно външно финансиране по централния бюджет в размер на 5 410,0 млн. лева (в т. ч. 0,9 млн. лв. получени погашения по предоставени кредити на други държави).

На 23 септември 2020 г. e осъществено успешно емитиране на облигации на международните капиталови пазари (МКП) в общ размер на 2 500,0 млн. евро (в т.ч. 10-годишни в обем 1 250,0 млн. евро номинална стойност, 30-годишни – 1 250,0 млн. евро номинална стойност). Постъпленията по централния бюджет от емисиите на МКП възлизат на 4 826,7 млн. лв.

През отчетния период по централния бюджет са ***усвоени*** 782,3 млн. лв. по заеми от чужбина. Средствата са усвоени, както следва:

* 300,0 млн. евро (586,7 млн. лв.) на три транша (3, 4 и 5) от по 100,0 млн. евро – по Финансов договор между Република България и Европейската инвестиционна банка за финансиране на проект „България – съфинансиране по Фондовете на ЕС 2014 – 2020 г. (СПЗ)[[10]](#footnote-11)“
* 100,0 млн. евро (195,6 млн. лв.) - трети транш по Рамково споразумение за заем между Банката за развитие на Съвета на Европа и Република България, Механизъм за съфинансиране на проекти, изпълнявани със средства от ЕС по оперативните програми, съфинансирани от Европейските структурни и инвестиционни фондове за програмния период 2014-2020 г.

***Извършените погашения*** по заеми от чужбина по централния бюджет възлизат на 200,0 млн. лв. и са, както следва:

* 95,3 млн. лв. към Международната банка за възстановяване и развитие;
* 35,3 млн. лв. към Европейската инвестиционна банка;
* 9,8 млн. лв. към Банка за развитие на Съвета на Европа;
* 59,7 млн. лв. към Дойче Банк по заеми Schuldschein.

По **държавните инвестиционни заеми**, управлявани от министерства и ведомства, и ДИЗ с краен бенефициент търговско дружество през отчетния период няма ***усвоени*** средства. През месец юли МРРБ е извършило възстановяване по сметка на Световна банка на неусвоена остатъчна сума по „Проект за развитие на общинската инфраструктура“, в размер на (-1,8 млн. лв.).

***Изплатените погашения*** по ДИЗ, управлявани от министерства и ведомства, са в размер на 129,4 млн. лв. По заемите с краен бенефициент търговско дружество извършените погашения са в размер на 19,7 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):**

В края на месец декември 2020 г. е реализирано положително нетно вътрешно финансиране на бюджета с държавни ценни книжа (ДЦК) в размер на 184,9 млн. лева. Общият размер на постъпленията от емисии на ДЦК е 1 197,7 млн. лв. или са емитирани 1 200,0 млн. лв. ДЦК на обща номинална стойност, както следва: петгодишни облигации в обем 600 млн. лв. номинална стойност и облигации с матуритет десет години и 6 месеца с номинална стойност 600 млн. лева. През месец декември не са провеждани аукциони.

Отчетените погашения за периода са в размер на 1 012,8 млн. лв., в т.ч. през януари 2020 г. МФ погаси емисия 7-годишни ДЦК от 2013 г. в обем от 165 млн. евро (322,7 млн. лв.); през февруари 2020 г. е изплатена емисия 5-годишни ДЦК от 2015 г. в размер на 400 млн. лв. номинална стойност.; през юли 2020 г. е изплатена емисия 10-годишни ДЦК от 2010 г. в обем на 290,1 млн. лева.

# Бюджет на съдебната власт

Със ЗДБРБ за 2020 г. са предвидени общо **приходи** по бюджета на съдебната власт в размер на 116,0 млн. лв., от тях 100,0 млн. лв. са приходи от съдебни такси. За 2020 г. са отчетени приходи в размер на 98,3 млн. лв. (84,7 % от планираните), от които 81,8 млн. лв. - приходи от съдебни такси. За сравнение, за 2019 г. са отчетени общо приходи в размер на 109,7 млн. лв. (94,6 % от закона), от които 91,8 млн. лв. - приходи от съдебни такси.

**Разходите** по бюджета на съдебната властза 2020 г.са в размер на 760,4 млн. лв. или 98,6 % от планираните за годината (771,3 млн. лв.). За сравнение, за 2019 г. са отчетени разходи в размер 693,7 млн. лв., които представляват 98,5 % от определените с годишния закон 704,3 млн. лева. За 2020 г. с най-голям относителен дял от отчетените разходи са тези за персонал – 91,1 % (692,5 млн. лв.). През 2020 г. бяха приети две постановления на МС, с които се промениха разходите на Висшия съдебен съвет - завишение с 5,0 млн. лв. на основание ПМС № 33 от 28.02.2020 г. и намаление с 1,0 млн. лв. на основание ПМС № 347 от 09.12.2020 г.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция към Държавен фонд „Земеделие”

* **Приходи**

За 2020 г. планираните приходи по утвърдените актуализирани годишни разчети на сметката за средства от Европейския съюз на Разплащателната агенция към ДФ „Земеделие” са в размер на 403,0 млн. лева. Към 31.12.2020 г. постъпленията са в размер на 408,5 млн. лв., което представлява 101,4 % спрямо годишния план, при 100,1 % изпълнение на годишния план за предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ за 2020 г. е 52,2 млн. лв. при планирани за годината средства в размер на 45,5 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, към 31.12.2020 г. са 41,3 млн. лв., което е 120,0 % спрямо планираните за годината 34,4 млн. лева. За сравнение, изпълнението на плана за 2019 г. е 116,4 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 31.12.2020 г. са 7,0 млн. лв., което представлява 97,2 % от планираните за годината 7,2 млн. лева. За сравнение, за предходната година възстановените суми по това направление са 100,0 % спрямо годишния план.

През 2020 г. са получени 3,9 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява изпълнение от 100,0 % на годишния план. За предходната година изпълнението е било 100,0 %.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 31.12.2020 г. е 362,6 млн. лв. при планирани за годината 357,5 млн. лева.

Получените капиталови приходи от ЕЗФРСР по линия на ПРСР без директни плащания за 2020 г. са 344,2 млн. лв., което е 101,9 % спрямо годишния план (337,8 млн. лв.). За сравнение, през 2019 г. са получени 354,5 млн. лева.

През 2020 г. са получени капиталови приходи в размер на 18,4 млн. лв. от фонд ЕФМДР при планирани за годината 19,7 млн. лв., което е 93,4 % изпълнение на плана за годината. За сравнение, изпълнението на годишния план за 2019 г. е 100,0 процента.

* ***Приходи от наказателни лихви***

През 2020 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,3 млн. лева.

* ***Коректив на касови постъпления***

Към 31.12.2020 г. отчетеният коректив на касови постъпления възлиза на -6,5 млн. лева. Той е формиран от принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2020 г. разходи по утвърдените актуализирани годишни разчети на сметката за средства от Европейския съюз на Разплащателната агенция към ДФ „Земеделие” е 809,5 млн. лева.

Уточненият план на субсидиите за текуща дейност и капиталовите трансфери за 2020 г. е 434,2 млн. лева. Изпълнението към 31.12.2020 г. възлиза на 69,1 % от годишния план и е в размер на 300,1 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2020 г. са планирани средства в размер на 138,5 млн. лв. за субсидии и други текущи трансфери за нефинансови предприятия. Отчетените средства представляват 79,0 % от планираните за годината и са в размер на 109,5 млн. лева. За предходната година изпълнението е 136,8 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 73,9 млн. лв., изпълнение 95,5 % на планираните за годината 77,4 млн. лева;

- текущи субсидии по Програмата за морско дело и рибарство – 1,9 млн. лв., изпълнение от 29,2 % на планираните за годината 6,5 млн. лева;

- текущи субсидии по Програмата за развитие на селските райони – 13,3 млн. лв., изпълнение от 42,9 % на планираните за годината 31,0 млн. лева;

- текущи субсидии за пазарни мерки – 20,4 млн. лв., изпълнение от 86,4 % на планираните за 2020 г. 23,6 млн. лева.

* ***Субсидии и други текущи трансфери за юридически лица с нестопанска цел***

За 2020 г. за субсидии и други текущи трансфери за юридически лица с нестопанска цел са планирани 23,1 млн. лева. През годината са отчетени разходи в размер на 12,1 млн. лв. при 12,2 млн. лв. за 2019 година.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лева;

- текущи субсидии по ПМДР – 2,1 млн. лв. при планирани 3,0 млн. лева;

- текущи субсидии по Програмата за развитие на селските райони – 9,9 млн. лв., изпълнение 49,5 % на планираните 20,0 млн. лева;

- текущи субсидии за пазарни мерки – няма усвоени средства при планирани за годината 0,1 млн. лева.

* ***Капиталови трансфери за нефинансови предприятия***

За 2020 г. за капиталови трансфери за нефинансови предприятия са планирани 250,8 млн. лева. Към 31.12.2020 г. са отчетени 169,8 млн. лв., което е 67,7 % изпълнение на годишния план. Изпълнението за предходната година е 182,9 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 12,2 млн. лв., което е 96,0 % изпълнение на годишния план (12,7 млн. лева);

- капиталови трансфери по ПРСР – 155,5 млн. лв., 66,0 % изпълнение на годишния план (235,7 млн. лв.);

- капиталови трансфери за пазарни мерки – 2,1 млн. лв. при планирани в разчетите за годината 2,3 млн. лева.

* ***Капиталови трансфери за организации с нестопанска цел***

За 2020 г. са планирани капиталови трансфери за организации с нестопанска цел в размер на 21.6 млн. лева. Към 31.12.2020 г. са отчетени капиталови трансфери в размер на 8,7 млн. лв., 40,3 % изпълнение на годишния план, при отчетени 30,8 млн. лв. за предходната година.

Разпределението по дейности е както следва:

- капиталови трансфери по Програмата за морско дело и рибарство (ПМДР) – няма усвоени средства при планирани за годината 2,0 млн. лв.;

- капиталови трансфери по ПРСР – 8,7 млн. лв., 44,4 % изпълнение на годишния план (19,6 млн. лв.).

Планираните разходи в размер 375,3 млн. лв., в т.ч.: за заплати и възнаграждения на персонала 9,3 млн. лв., задължителни осигурителни вноски от работодатели 2,7 млн. лв., издръжка 3,3 млн. лв. и придобиване на ДМА 360,0 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 31.12.2020 г. са отразени следните касови потоци:

* ***Трансфери между ЦБ и сметки за средства от Европейския съюз***

Планираната сума на трансфера от ЦБ е в размер 213,9 млн. лева. Отчетената стойност е 178,0 млн. лв., съответстваща на получения в края на 2020 г. трансфер от ЦБ за компенсиране на средствата, изплатени от РА за сметка на национално съфинансиране към фондовете ЕФГЗ, ЕЗФРСР, ЕФМДР и ЕФР.

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР, ОПРСР, ПМДР и директни плащания. За 2020 г. техният размер е 4,0 млн. лева.

Предоставените през 2020 г. трансфери във връзка с чл.14 от Закона за подпомагане на земеделските производители възлизат на 0,6 млн. лева.

* ***Трансфери между сметки за средства от Европейския съюз***

Предоставените трансфери са формирани от изплатените субсидии и възстановените суми от публични бенефициенти. Към края на 2020 г. са отчетени 308,5 млн. лв., в т.ч.:

* по Програмата за развитие на селските райони – 297,6 млн. лева;
* национално съфинансиране към директни плащания: 0,2 млн. лева;
* по Програмата за морско дело и рибарство: 10,7 млн. лева;
* училищни схеми: 0,03 млн. лева.

За 2019 г. са предоставени трансфери в размер на 289,7 млн. лева.

* **Финансиране**
* ***Събрани средства и извършени плащания за сметка на други бюджети***

Към 31.12.2020 г. сумата за събрани средства и извършени плащания за сметка на други бюджети възлиза нето на 0,1 млн. лева.

* ***Друго финансиране***

Към 31.12.2020 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ възлизат общо на 18,7 млн. лв., при планирани 192,5 млн. лева.

През 2020 г. са отчетени плащания в общ размер 1 861,6 млн. лв., представляващи 96,7 % от годишните разчети, които са 1 926,1 млн. лева. През 2019 г. плащанията, отчитани като финансиране са били 1 807,6 млн. лева.

Отчетените плащания са по следните направления:

* 1 576,1 млн. лв. за директни плащания за сметка на ЕФГЗ, представляващи 97,9 % от планираните 1 609,2 млн. лева;
* 253,0 млн. лв. средства от ЕЗФРСР, прехвърлени към директни плащания, което е 94,5 % от планираните 267,8 млн. лева.;
* 20,8 млн. лв. за пазарни мерки при разчет за плащания в размер 25,3 млн. лв. изпълнение 82,2 %;
* 11,7 млн. лв. за преструктуриране, изпълнение 49,4 % от планираните плащания в размер 23,7 млн. лв.

Възстановените суми от Европейския съюз към 31.12.2020 г. възлизат общо на 1 725,7 млн. лв., представляващи 99,4 % от планираните 1 735,6 млн. лева. Степента на изпълнение за 2019 г. е била 99,9 %.

Възстановени са суми по следните направления:

* 1 518,5 млн. лв. за директни плащания от ЕФГЗ, 100 % изпълнение на планираните 1 518,2 млн. лева;
* 180,4 млн. лв. от ЕЗФРСР, прехвърлени към директни плащания, 100 % изпълнение на заложените 180,4 млн. лева;
* 18,3 млн. лв. за пазарни мерки от ЕФГЗ при планирани 25,6 млн. лв., изпълнение на годишните разчети: 71,5 %;
* 8,5 млн. лв. за преструктуриране от ЕФГЗ при планирани 11,4 млн. лв., изпълнение 74,6 процента.

Операциите с чужди средства към 31.12.2020 г. възлизат (нето) на -0,1 млн. лева.

Предоставените суми (нето) по разчети с ЦБ за финансиране на плащания при недостиг на средства по сметки към края на 2020 г. възлизат на 154,6 млн. лв. при планирани 383 млн. лева.

# Национален фонд към Министерство на финансите

По сметките на НФ към 31.12.2020 г. са постъпили приходи (нето) в размер на 1 961,4 млн. лева по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г., Финансовия механизъм на Европейското икономическо пространство (ФМ на ЕИП) 2009–2014 г. и 2014–2021 г., Норвежкия финансов механизъм (НФМ) 2009–2014 г. и 2014–2021 г., двустранните програми за трансгранично сътрудничество по външните граници на EС (ПТСВГ) за периода 2014–2020 г. и Българо-швейцарската програма за сътрудничество (БШПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 724,5 млн. лева. По видове разходи изпълнението е както следва: 59,86 % от общата стойност са капиталови трансфери, 39,17 % са субсидии, 0,96 % предоставени текущи и капиталови трансфери за чужбина и 0,005 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 1 641,7 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г., НФМ 2014–2021 г. и БШПС, както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на ОП - програмен период 2014 – 2020 г., ЕИП и НФМ 2014–2021 г. и ПТСВГ 2014 – 2020 г. по сметките на НФ са получени трансфери от централния бюджет на стойност 312,5 млн. лева.

Общата сума от други приходи (корективи за касови постъпления), постъпили по сметките на НФ, са в размер на 1,3 млн. лева.

Наличностите по сметката за средства от ЕС на НФ към 31.12.2020 г. възлизат на 3 003,8 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са на стойност 179,3 млн. лв.), като в БНБ наличните средства са в размер на 3 003,7 млн. лв., а в търговските банки (УниКредит Булбанк АД и Банка ДСК ЕАД) са в размер на 0,09 млн. лева.

**Структурни и Кохезионен фондове (СКФ) 2007 – 2013 г.**

Възстановените средства към ЕК за периода са на стойност 29,0 млн. лева,

През отчетния период са постъпили (нето) възстановени суми от бенефициенти по сметките на Национален фонд на стойност на 9,7 млн. лева.

През отчетния период е възстановено авансово финансиране, предоставено по реда на ДДС6/2011 г. на бюджетни организации на стойност на 1,2 млн. лева.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 1 921,3 млн. лв., включващи възстановени средства от ЕК, както и авансите (бруто) за 2020 г. и са разпределени както следва:

* ОП „Иновации и конкурентоспособност” – 222,9 млн. лв.;
* ОП „Добро управление” – 79,7 млн. лв.;
* ОП „Транспорт и транспортна инфраструктура” – 366,1 млн. лв.;
* ОП „Околна среда 2014 – 2020 г.“ – 408,9 млн. лв.;
* ОП „Развитие на човешките ресурси 2014 - 2020 г.” – 299,7 млн. лв.;
* Инициативата за младежка заетост – 20,0 млн. лв.;
* ОП „Региони в растеж“ – 306,1 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 49,1 млн. лв. и
* ОП „Наука и образование за интелигентен растеж” – 168,8 млн. лева.

Направените разходи (нето) по Оперативни програми и трансферите (нето) към бюджетни организации и операции с активи към края на годината са на стойност 2 106,1 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 381,8 млн. лв.;
* Инициативата за младежка заетост – 33,4 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 35,8 млн. лева;
* ОП „Иновации и конкурентоспособност” – 395,5 млн. лв.;
* ОП „Добро управление” – 73,2 млн. лв.;
* ОП „Региони в растеж“ – 321,3 млн. лв.;
* ОП „Транспорт и транспортна инфраструктура” – 304,9 млн. лв.;
* ОП „Наука и образование за интелигентен растеж” – 207,2 млн. лв. и
* ОП „Околна среда 2014 – 2020 г.“ – 353,0 млн. лв.

Предоставеното авансово финансиране по реда на ДДС 6/ 2011 г. към бюджетни организации за годината е на стойност 292,1 млн. лева, а възстановените средства – 94,9 млн. лева.

В сумата на предоставеното авансово финансиране по реда на ДДС6/2011 г. е включена и предоставена възмездна финансова помощ (нето) в размер на 7,3 млн. лева на ОП „Транспорт и транспортна инфраструктура”.

След разрешение от ЕК част от средствата по оперативни програми бяха насочени за борба с разпространението на корона вируса и преодоляване на последиците от него. Съвместно с УО по отделните оперативни програми бяха идентифицирани потенциалните ресурси, програми и мерки, които бяха мобилизирани за непосредствен отговор на задълбочаващата се криза. Въз основа на информацията за вътрешното разпределение на ресурса по програми и необходимия допълнителен бюджет за финансиране на конкретни мерки, бяха определени трансфери на средства от и към определени оперативни програми, позволяващи финансиране на необходими предвид ситуацията мерки.

Финансовият пакет към края на 2020 г. в размер на над 2,3 млрд. лева, с който се финансират мерки от социално-икономически характер за подкрепа на непосредствено засегнатите от кризата лица и предприятия. За източници служат вътрешен ресурс от недоговорени и спестени от текущи операции средства (ОП „Региони в растеж“), както и прехвърляне на средства към оперативни програми „Развитие на човешките ресурси“ и „Иновации и конкурентоспособност“. Прехвърлянето на средства между оперативните програми и насочването им към специфични мерки за минимизиране на отрицателните последици от епидемичното разпространение на COVD-19 стартира с Решение на Министерския съвет № 256 от 14.04.2020 г., като последва и изменение и на самите програми.

В допълнение на мерките, с Решение на МС № 573 от 14.08.2020 г., изменено с № 847 от 23.11.2020 г. се одобри индикативно финансово разпределение по оперативни програми 2014 – 2020 г. на средствата за България от Европейския съюз в подкрепа на преодоляването на последиците от кризата, предизвикана от пандемията от COVID-19, и подготовка за екологично, цифрово и устойчиво възстановяване на икономиката (REACT-EU). Част от мерките за минимизиране на отрицателните последици от епидемичното разпространение на COVD-19 вече са в процес на реализация.

Спрямо заложените разходи и трансфери в план-сметката на НФ изпълнението за 2020 г. е над 94 процента.

**Програма ФАР и Преходен финансов инструмент**

През отчетния период са възстановени суми от бенефициенти по сметките на Национален фонд на стойност 0,02 млн. лева.

**Програма САПАРД**

През периода са извършени възстановявания от бенефициенти по дългове на стойност 0,1 млн. лева.

**Двустранни програми за трансгранично сътрудничество по външните граници на Европейския съюз 2007 – 2013 г. и 2014 – 2020 г.**

Получените средства към 31.12.2020 г. са на стойност 17,1 млн. лв., представляващи възстановени разходи от ЕК и постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 19,9 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Възстановените към Офиса от НФ средства общо по ЕИП и НФМ за периода са на стойност 0,3 млн. лева, а получените са в размер на 22,1 млн. лева.

Сумата на разходите и трансферите (нето) към 31.12.2020 г. с натрупване са на обща стойност 23,8 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 30,3 млн. лева.

Извършените изходящи трансфери към бенефициенти-бюджетни организации за годината са в размер на 32,9 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.12.2020 г. възлиза на 8 072,1 млн. лв., което представлява 104,7 % от заложените в актуализирания бюджет на ДОО за 2020 г. 7 713,2 млн. лв. Най-голям е делът на приходите от осигурителни вноски, които за отчетния период са в размер на 7 882,8 млн. лв. и представляват 97,7 % от общите приходи.

Съпоставени с 2019 г., приходите по бюджета на ДОО нарастват с 332,9 млн. лв. (4,3 %). Върху състоянието на приходите през 2020 г. влияние оказват следните административни мерки: запазване равнищата на минималните осигурителни доходи по основните икономически дейности и квалификационни групи професии от 2019 г., с изключение на позициите, които са под новия размер на минималната работна заплата за 2020 г. (610 лв.) и съответно те бяха приравнени на нея, с което се постигна средно нарастване на минималните осигурителни доходи през 2020 г. с около 5,5 на сто спрямо 2019 година; увеличение от 01.01.2020 г. с 10 % на разходите за персонал в бюджетната сфера; увеличение от 01.07.2020 г. на минималния месечен осигурителен доход за работещите в секторите „Хотелиерство“ и „Ресторантьорство“; увеличение от 01.08.2020 г. с 30 % на заплатите на служители, ангажирани в борбата с пандемията и администрации с ниски възнаграждения, и поредната стъпка от увеличението на възнагражденията в сектор „Образование“.

Отчетените неданъчни приходи през 2020 г. по бюджета на ДОО възлизат на 189,4 млн. лв., в т.ч. 163,1 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО) (прехвърлени/възстановени акумулирани средства от осигурителни вноски).

Размерът на извършените **разходи** през 2020 г. по бюджета на ДОО е 14 285,7 млн. лв., което представлява 106,2 % от предвидените средства по актуализирания бюджет за 2020 г. Спрямо предходната година, общо разходите по бюджета на ДОО са с 2 629,2 млн. лв. (22,6 %) повече. От структурна гледна точка с най-голям относителен дял в общите разходи са разходите за пенсии, обезщетения и помощи, изплащани на основание Кодекса за социално осигуряване, както и разходите по мярката „60/40“ и нейните изменения – общо 14 150,6 млн. лв. или 99,1 % от общия размер на разходите за отчетния период. Отчетените разходи за **пенсии** по бюджета на ДОО към 31.12.2020 г. възлизат на 11 137,3 млн. лв., което е с 1 276,8 млн. лв. повече спрямо 2019 г. Основните причини за това са: изплатените добавки по 40 лв. към пенсиите за април 2020 г. на пенсионерите, на които пенсията или сборът от пенсиите заедно с добавките и компенсациите към тях е в размер до 363,00 лв. вкл.- общо около 50 млн. лв., и изплащането по 50 лв. на всеки пенсионер, като част от социално-икономическите мерки, договорени в Коалиционния съвет и одобрени от правителство, в отговор на епидемичната криза – общият размер на тези добавки, изплатени в месеците август - декември 2020 г. е общо около 530 млн. лева.

Отчетените разходи за **краткосрочни обезщетения и помощи по КСО** са в размер на 2 015,2 млн. лева. Спрямо предходната година изплатените обезщетения по КСО са с 340,6 млн. лв. (20,3 %) повече.

* + **Национална здравноосигурителна каса**

Общият размер на събраните **приходи** по бюджета на НЗОК през 2020 г. възлиза на 3 071,2 млн. лв., което представлява 98,2 % от предвидените със Закона за бюджета на НЗОК (ЗБНЗОК) за 2020 г. – 3 127,7 млн. лева. Постъпленията от здравноосигурителни вноски са в размер на 3 051,9 млн. лв., което е 98,2 % изпълнение на утвърдените със ЗБНЗОК за 2020 г. средства в размер на 3 107,1 млн. лева. Събраните неданъчни приходи през 2020 г. са 19,2 млн. лв. или 93,4 % от заложените в ЗБНЗОК за 2020 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 83,4 млн. лева.

Трансферите за здравно осигуряване от централния бюджет са 1 578,8 млн. лв., в т.ч. в изпълнение на Постановление № 362 на Министерския съвет от 10.12.2020 г. за одобряване на допълнителен трансфер по бюджета на Националната здравноосигурителна каса за 2020 г. и при спазване на изискванията на разпоредбата на чл.48, ал.4 от Закона за публичните финанси е предоставен допълнителен трансфер от централния бюджет за покриване на неизпълнението на приходите в размер на 43,4 млн. лева.

Отчетените **разходи** към 31.12.2020 г. са в размер на 4 626,1 млн. лв. и представляват 97,6 % от предвидените в ЗБНЗОК за 2020 г. 4 739,2 млн. лева. Най-голям относителен дял (96,8 %) заемат здравноосигурителните плащания, които възлизат на 4 478,9 млн. лева. В отделните направления на здравноосигурителни плащания изпълнението на бюджета за 2020 г. е следното:

* ***първична извънболнична медицинска помощ*** *–* 277,6 млн. лева;
* ***специализирана извънболнична медицинска помощ***  – 277,0 млн. лева;
* ***дентална помощ –*** 211,0 млн. лева;
* ***медико-диагностична дейност –*** 107,7 млн. лева;
* ***лекарствени продукти, медицински изделия и диетични храни за домашно лечение на територията на страната -*** 779,0 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 467,2 млн. лева;
* ***медицински изделия, прилагани в болничната помощ –*** 87,7 млн. лева;
* ***болнична медицинска помощ –*** 2 162,0 млн. лева.
* ***други здравноосигурителни плащания –*** 109,7 млн. лева.

Като здравноосигурителни плащания следва да се третират и преведените 106,9 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 4 585,8 млн. лв.

За периода са отчетени плащания в размер на 83,1 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2020 година са утвърдени 59,5 млн. лв. за административни разходи на институцията (вкл. 1,8 млн. лв. одобрен с ПМС №247/03.09.2020 г. допълнителен трансфер по бюджета на НЗОК за 2020 г. за увеличаване възнагражденията на служителите на НЗОК, които са натоварени с дейности по овладяване на пандемията и последствията от COVID-19) , които включват разходите за персонал, текуща издръжка и плащане на данъци, такси и др. За годината са отчетени 59,5 млн. лв., което представлява 100,0 % от годишния разчет. Усвоените средства за административни разходи заемат 1,3 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 31.12.2020 г. са в размер на 2 371,3 млн. лв., което представлява 93,4 % от разчетените към ЗДБРБ за 2020 г. постъпления в размер на 2 540,1 млн. лв. и с 40,3 млн. лв. по-малко спрямо събраните през 2019 г., вследствие на негативните последици от пандемията с COVID-19, обявеното извънредно положение на територията на Република България от 13 март 2020 г., и въведената след него извънредна епидемиологична обстановка. *Данъчните приходи* по общинските бюджети са в размер на 1 069,8 млн. лв. или 98,4 % от годишните разчети към ЗДБРБ за 2020 г. и с 2,8 % повече спрямо тези за предходната година. От *имуществени данъци по Закона за местните данъци и такси* в местните бюджети към 31 декември 2020 г. са постъпили общо 1 054,9 млн. лв., което представлява 98,8 % от годишния разчет. С най-значителен дял в приходите от имуществени данъци са данъкът върху превозните средства – 34,8 %, следват данъкът върху недвижимите имоти – 32,2 %, данъкът върху придобиване на имущество по дарения и възмезден начин – 31,9 % и туристически данък – 1,1 %. През отчетния период по бюджетите на общините са постъпили 14,9 млн. лв. от *патентен данък и данък върху таксиметров превоз на пътници* (77,0 % от годишния разчет) и 0,04 млн. лв. приходи от други данъци.

Общият размер на *неданъчните приходи* по местните бюджети за 2020 г. е 1 279,6 млн. лв. или 89,8 % от разчетите към ЗДБРБ за 2020 г. Най-голям относителен дял заемат приходите от общински такси, които възлизат на 820,4 млн. лв. (93,8 % от разчетените за годината), следват приходите и доходите от собственост – 262,8 млн. лв. (82,5 % от разчетените за 2020 г.), постъпленията от продажба на нефинансови активи – 87,8 млн. лв. (58,7 % от разчета за 2020 г.), постъпленията от глоби, санкции и наказателни лихви – 68,4 млн. лв. (82,7 % от планираните) и приходите от концесии 47,3 млн. лв. (99,0 % от разчета за 2020 година).

През отчетния период по общинските бюджети са постъпили 21,9 млн. лв. приходи от *помощи и дарения*, което е 77,6 % от разчетените за годината 28,2 млн. лева.

Неизпълнението на приходите по бюджетите на общините към 31.12.2020 г. спрямо  разчетените към ЗДБРБ за 2020 г. постъпления се дължи най-вече на неочакваната извънредна ситуация, произтичаща от пандемията от CОVID-19. Наложените физически ограничения се отразиха негативно върху търговската активност, имотния пазар и хотелиерския бизнес в резултат на спиране на дейността, забавени доставки, забавена активност на купувачи, продавачи и инвеститори, нереализиране на нощувки в местата за настаняване, непосещаване на детските заведения – градини и ясли, което пък от своя страна доведе до значителен спад в неданъчните приходи по общинските бюджети, свързани именно със стопанската активност. Но следва да се отбележи, че изпълнението на данъчните приходи бележи увеличение, като към края на 2020 г. данъчните постъпления са с 28,9 млн. лв. повече от събраните през предходната 2019 г.

* **Разходи**

Към 31.12.2020 г. общините са отчели общо разходи в размер на 7 304,3 млн. лв., които представляват 108,6 % спрямо разчетите по ЗДБРБ за 2020 година. Сравнени с предходната 2019 г. разходите са с 283,8 млн. лв. повече (4,0 %).

*Нелихвените разходи* възлизат на 7 267,2 млн. лв. или 108,6 % спрямо годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 4 142,2 млн. лв. или 109,5 % спрямо планираните за 2020 г. и с 534,8 млн. лв. (14,8 %) повече спрямо предходната година. Отчетеното превишение спрямо разчетите по закон, при разходите за персонал, се дължи предимно на отчитаните от общините средства за други възнаграждения и плащания за персонала, предоставени от МТСП по програмите за временна заетост и за финансиране на социалните услуги личен асистент, социален асистент, домашен помощник и за асистенти по Закона за личната помощ. Ръстът на разходите за персонал спрямо предходната година е в резултат основно на провежданата политика на нарастване на доходите, както и мерките, прилагани във връзка със смекчаване на икономическите последствия от пандемията. Трябва да се отбележи, че в сравнение с 2019 г. се отчита намаление на разходите за издръжка – с 60,7 млн. лв., както и на капиталовите разходи – с 216,3 млн.лв., което до голяма степен е свързано с необходимостта от известно преструктутриране на разходите вследствие от извънредната ситуация, предизвикана от кризата с CОVID-19. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 1 860,7 млн. лв., 109,8 % спрямо годишния разчет. Разходите за субсидии са в размер на 268,8 млн. лева (194,5 % спрямо годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 174,0 млн. лв., което е 134,1 % от разчетите към ЗДБРБ за 2020 година.

Капиталовите разходи са в размер на 821,5 млн. лв. или 86,8 % от разчетите към ЗДБРБ за 2020 година.

*Разходите за лихви* възлизат на 37,1 млн. лв. и са 111,6 % спрямо разчета за 2020 г. Лихвените плащания по заеми от чужбина са в размер на 18,9 млн. лв., по облигационни заеми - 2,7 млн. лв., по други вътрешни заеми и задължения (банкови, заеми към „ФЛАГ“ ЕАД и към други лица по сключени договори за заем) са 11,7 млн. лв., по финансови лизинги и търговски кредити са 0,2 млн. лв., а платените други лихви (наказателни лихви и др.) са в размер на 3,7 млн. лева.

Общият размер на отчетените разходи за дофинансиране на делегираните от държавата дейности с местни приходи е 194,9 млн. лева.

* **Финансиране**

Към 31.12.2020 г. по общинските бюджети са *получени* заемни средства от договори с чуждестранни кредитори в размер на 1,1 млн. лв. (получен от община Варна транш по договор от 2018 г. с ЕБВР). Изплатените *погашения по заеми* от чужбина са в размер на 43,4 млн. лева. (от Столична община 36,1 млн. лв., от община Варна – 1,9 млн. лв., от Пловдив – 3,1 млн. лв., от община Бургас – 2,0 млн. лв. и от община Ловеч – 0,3 млн. лв.). Заемите са предназначени за финансиране на големи инвестиционни обекти на територията на общините.

За отчетния период получените заемни средства от банки в страната са в размер на 75,4 млн. лв., а от други местни лица (ФЛАГ ЕАД, Фонд „Енергийна ефективност и възобновяеми източници“ и др.) общините са получили заеми в размер на 131,0 млн. лв. (в т.ч. 114,0 млн. лв. от ФЛАГ ЕАД) или общо получените заемни средства са 206,4 млн. лв. Изплатените главници по банкови заеми от страната са 50,2 млн. лв., а по заеми от други лица са 101,6 млн. лв. (в т.ч. 99,7 млн. лв. към ФЛАГ ЕАД) или общо платените главници са в размер на 151,8 млн. лв.

През 2020 г. общините не са емитирали облигационни заеми, а отчетените от 8 общини погашения на общински ценни книжа са в размер на 12,3млн. лв.

Другото финансиране /нето/ по общинските бюджети към 31.12.2020 г. е отрицателно - 38,6 млн. лв., като съществена част от него представлява отчетеното превеждане /резервиране/ на суми по реда на чл. 60 и чл. 64 от Закона за управление на отпадъците по сметката за чужди средства на съответната РИОСВ. За периода нетният размер на задълженията и погашенията по финансов лизинг и търговски кредити като форми на дълг е в размер на (-0,9) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на 28,1 млн. лв.

Към 31.12.2020 г. отчетеният от общините нетен размер на операциите по придобиване на дялове, акции и съучастия е в размер на (-2,1) млн. лв., а на предоставената възмездна финансова помощ (нето) от общините е (-1,6) млн. лв.

Общините отчитат наличност (по банкови сметки и в каса) към края на 2020 г. в размер на 1 390,5 млн. лв., като 899,2 млн. лв. (64,7 %) са отчетени като остатък в местните дейности.

# 4.3 Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 31.12.2020 г. са в размер на 5,5 млн. лв. при планирани за годината 7,5 млн. лв. или за отчетния период са постъпили 73,7 % от заложените приходи в разчетите към ЗДБРБ за 2020 г. По-ниският процент изпълнение на приходите се дължи на отчетени по-ниски постъпления от рекламна дейност, спонсорство и продажба на телевизионно време в резултат на въведеното извънредно положение в страната и предприетите мерки за предотвратяванена разпространението на COVID-19. Негативно влияние върху изпълнението на приходите оказва и отлагането на големи международни прояви - Олимпийски игри в Токио 2020 г., Европейско първенство по футбол 2020 г., песенния конкурс Евровизия 2020 г. и др.

Отчетените неданъчни приходи са постъпления от продажби на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 31.12.2020 г. са в размер на 72,6 млн. лв. или 91,9 % от предвидените разходи в разчетите към ЗДБРБ за 2020 г. За периода са отчетени 56,8 млн. лв. текущи разходи и 15,8 млн. лв. капиталови разходи. По бюджета на БНТ, в частта на финансирането, са отчетени задължения по търговски кредит в размер на 2,4 млн. лв. (задължения за отстъпени права за излъчване на чужди програми) и погашения по търговски кредит в размер на 6,1 млн. лв. (погашения на задължения по договори от предходната година за такси за разпространение на програмите – 2,9 млн. лв. и за отстъпени права за излъчване на чужди програми и придобиване на транспортни средства – 3,2 млн. лв.).

В разпределението на разходите по бюджета на обществената медия е включен преходния остатък за 2019 г. (съгл. чл. 70, ал. 6 от Закона за радиото и телевизията) в размер на 0,7 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2020 г. са в размер на 70,9 млн. лв., съгласно чл. 48, т. 2 от ЗДБРБ за 2020 г. За 2020 г. е усвоена сума в размер на 70,9 млн. лв. или 100,0 % от размера на определените със ЗДБРБ за 2020 г. бюджетни взаимоотношения на БНТ с централния бюджет.

**Приходите по бюджета на БНР** към 31.12. 2020 г. са в размер на 1,3 млн. лв., което представлява 63,5 % от заложените в разчетите към ЗДБРБ за 2020 г. - 2,1 млн. лв. По-ниският процент изпълнение на приходите се дължи на отчетени по-ниски постъпления от рекламна дейност, технически услуги, концертна дейност и др. в резултат на въведеното извънредно положение в страната и предприетите мерки за предотвратяването на COVID-19. Отчетените приходи са постъпления от продажби на услуги, стоки и продукция (реклама, спонсорски съобщения, технически услуги, съвместни проекти, приходи от концертна дейност, издателска и лицензионна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 48,2 млн. лв. или 96,9 % от годишния разчет по ЗДБРБ за 2020 г. За периода са отчетени 46,9 млн. лв. текущи разходи и 1,3 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходния остатък за 2019 г. (съгл. чл. 70, ал. 6 от Закона за радиото и телевизията) в размер на 0,3 млн. лева.

Общо утвърдените ***бюджетни взаимоотношения на БНР с централния бюджет*** за 2020 г. са в размер на 47,0 млн. лв., съгласно чл. 48, т. 1 от ЗДБРБ за 2020 г. За отчетния период е усвоена сума в размер на 47,0 млн. лв. или 100,0 % от размера на определените със ЗДБРБ за 2020 г. бюджетни взаимоотношения на БНР с централния бюджет.

**Приходите на БТА** към 31.12.2020 г. са 1,1 млн. лв. или 74,2 % от предвидените за годината, като това са основно постъпления от продажба на информационни продукти и услуги.

Неизпълнението на приходите се дължи основно на фалита на голям разпространител на печатни издания през 2020 г. и последвала неплатежоспособност на голяма част от периодичния печат в страната. Следствие на пандемията от COVID-19 и обявеното извънредно положение голяма част от клиентите на БТА са спрели да покриват задълженията си или са прекратили абонаментите си. Със забраната за организиране на масови мероприятия са отменени всички пресконференции в пресклубовете на агенцията в страната.

**Отчетените разходи на** БТА за 2020 г. са 7,2 млн. лв., което е 97,5 % от годишния разчет. Изразходваните средства са свързани с основната дейност на агенцията, както и подсигуряване на допълнителни технически средства в помещенията, устройства за усилване на връзката и сигнала, с които да започне организирането на мероприятия онлайн, както и да бъде подсигурено качественото им пряко излъчване

Общо утвърдените ***бюджетни взаимоотношения на БТА с централния бюджет*** за 2020 г. са в размер на 5,8 млн. лв. Отчетените трансфери са в размерна 6,1 млн. лв. или 105,1 % спрямо средствата, определени за БТА със ЗДБРБ за 2020 година.

Министерство на финансите, февруари 2021 г.

1. Аналитично представяне на платежния баланс според 6-тото издание на "Ръководството по платежен баланс и международна инвестиционна позиция" на МВФ [↑](#footnote-ref-2)
2. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. [↑](#footnote-ref-3)
3. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-4)
4. Данните са съгласно разчетите към ЗДБРБ за 2020 г. (oбн., ДВ, бр. 100 от 20.12.2019 г., изм., бр. 28 от 24.03.2020 г.,изм. и доп., бр. 34 от 9.04.2020 г., бр. 60 от 7.07.2020 г., доп., бр. 98 от 17.11.2020 г., изм. и доп., бр. 104 от 8.12.2020 г.). [↑](#footnote-ref-5)
5. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-6)
6. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-7)
7. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-8)
8. Данните са съгласно разчетите към ЗДБРБ за 2020 г. (oбн., ДВ, бр. 100 от 20.12.2019 г., изм., бр. 28 от 24.03.2020 г.,изм. и доп., бр. 34 от 9.04.2020 г., бр. 60 от 7.07.2020 г., доп., бр. 98 от 17.11.2020 г., изм. и доп., бр. 104 от 8.12.2020 г.). [↑](#footnote-ref-9)
9. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-10)
10. Структурен програмен заем [↑](#footnote-ref-11)